b'\n_START_ARTICLE_\nPab\xc4\x97gimo planas\n_START_SECTION_\nTurinys\n_START_PARAGRAPH_\nR\xc4\x97jus Breslinas \xe2\x80\x93 pab\xc4\x97gim\xc5\xb3 i\xc5\xa1 kal\xc4\x97jim\xc5\xb3 specialistas, kur\xc4\xaf nuolatos samdo valstyb\xc4\x97, kad \xc5\xa1is savo kailiu patikrint\xc5\xb3 ar \xc4\xafmanoma pab\xc4\x97gti i\xc5\xa1 vieno ar kito kal\xc4\x97jimo._NEWLINE_Vien\xc4\x85 dien\xc4\x85 jo kompanija, kuriai R\xc4\x97jus vadovauja kartu su partneriu Lesteriu Klarku, gauna u\xc5\xbesakym\xc4\x85 patikrinti naujos kartos kalinimo \xc4\xafstaig\xc4\x85, kuri yra i\xc5\xa1 dalies nelegali, o joje saugomi patys did\xc5\xbeiausi pasaulio nusikalt\xc4\x97liai. R\xc4\x97jus imasi u\xc5\xbeduoties, ta\xc4\x8diau netrukus supranta, kad pats buvo i\xc5\xa1duotas ir tapo tikru kaliniu: su\xc4\x97mimo metu jam pa\xc5\xa1alinama implantuota mikroschema, kurios d\xc4\x97ka j\xc4\xaf gal\xc4\x97jo sekti jo komanda, kal\xc4\x97jimo vir\xc5\xa1ininkas Hobsas nieko ne\xc5\xbeino apie tai, kas jis yra, ir, operacijai nenusisekus, n\xc4\x97ra jokios vilties i\xc5\xa1tr\xc5\xabkti._NEWLINE_Kal\xc4\x97jime jis susipa\xc5\xbe\xc4\xafsta su Svenu Rotmajeriu, su kuriuo pama\xc5\xbeu susidraugauja ir ima kartu kurti pab\xc4\x97gimo plan\xc4\x85. Jiems pad\xc4\x97ti sutinka kal\xc4\x97jimo gydytojas Kyris, ta\xc4\x8diau pirmiausia jiems reikia i\xc5\xa1siai\xc5\xa1kinti, kur jie kalinami, nes naujo dizaino kal\xc4\x97jime n\xc4\x97ra pasivaik\xc5\xa1\xc4\x8diojim\xc5\xb3 gryname ore ir kaliniai visada yra u\xc5\xbedaryti kamerose arba bendroje erdv\xc4\x97je. Be to, ai\xc5\xa1k\xc4\x97ja, kad Hobsas i\xc5\xa1 ties\xc5\xb3 \xc5\xbeino, kas yra R\xc4\x97jus, ta\xc4\x8diau jam u\xc5\xbemok\xc4\x97ta, kad \xc5\xa1is nenuleit\xc5\xb3 nuo jo aki\xc5\xb3 ir joki\xc5\xb3 b\xc5\xabdu neleist\xc5\xb3 pasprukti i\xc5\xa1 kal\xc4\x97jimo, suprojektuoto pagal paties R\xc4\x97jaus rekomendacijas...'